સસ્તા ૪-જીની જાહેરાત પછી કેટલીક કંપનીઓએ તેમના ડેટાચાર્જમાં એકાએક ધરખમ ઘટાડો કર્યો છે તો કેટલીક કંપનીઓએ જે-તે પ્લાનમાં અપાતા ડેટાને બમણો કર્યો છે. જોકે કેટલાંક નિષ્ણાતોના મતે આ ૪-જી સેવા વોડાફોન, એરટેલ કે આઈડિયા જેવા મોટાં માથાંને એક હદ સુધીની અસર જ કરી શકશે, પરંતુ એરસેલ, ટેલિનોર તેમજ આરકોમ જેવી કંપનીઓનાં ભવિષ્ય તેમજ નીતિઓ પર ઘણાં પ્રશ્નાર્થચિહ્ન મૂકશે. ઉપરાંત આવી નાની ટેલિકોમ કંપનીઓને ધિરાણ આપનારાં સંસ્થાનો પણ હવે અમુક શરતો બાદ જ ધિરાણ આપવા તૈયાર થશે. આમ, કેટલીક નાની ટેલિકોમ કંપનીઓના અસ્તિત્વ અને સંચાલન પર અનેક સવાલ પણ ઊઠ્યા છે.